CELEX: 32004D0803(01)
Language: et
Date: 2004-11-25 00:00:00
Title: Nõukogu otsus 2004/803/ÜVJP, 25. november 2004, Euroopa Liidu sõjalise operatsiooni käivitamise kohta Bosnias ja Hertsegoviinas

27.11.2004   
            
            
               ET
            
            
               Euroopa Liidu Teataja
            
            
               L 353/21
            
         
      NÕUKOGU OTSUS 2004/803/ÜVJP,
   25. november 2004,
   Euroopa Liidu sõjalise operatsiooni käivitamise kohta Bosnias ja Hertsegoviinas
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artiklit 17,
   võttes arvesse nõukogu 12. juuli 2004. aasta ühismeedet 2004/570/ÜVJP Euroopa Liidu sõjalise operatsiooni kohta Bosnias ja Hertsegoviinas, (1) eelkõige selle artiklit 5,
   ning arvestades järgmist:
   
               (1)
            
            
               9. juulil 2004 võttis ÜRO Julgeolekunõukogu ühehäälselt vastu resolutsiooni 1551 (2004), tervitades Euroopa Liidu kavatsust lähetada detsembrist 2004 Bosniasse ja Hertsegoviinasse ELi missioon, sealhulgas sõjaline osa, vastavalt tingimustele, mis nähti ette Iirimaa välisministri ja Euroopa Liidu Nõukogu eesistuja 29. juuni 2004. aasta kirjas julgeolekunõukogu eesistujale. ÜRO Julgeolekunõukogu otsustas veel, et rahukokkuleppe lisa 1.A liites B hetkel sisalduvaid relvajõudude staatuse lepinguid kohaldatakse kavandatava ELi missiooni ja selle relvajõudude suhtes ajutiselt, hõlmates nende loomist Bosnias ja Hertsegoviinas, kuni nimetatud lepingute osalised jõuavad sel eesmärgil kokkuleppele.
            
         
               (2)
            
            
               ÜRO Julgeolekunõukogu võttis 22. novembril 2004 ühehäälselt vastu resolutsiooni 1575 (2004), mis muu hulgas volitab liikmesriike, kes tegutsevad ELi raames või koostöös ELiga, looma esialgselt planeeritud 12-kuuliseks tähtajaks SFORi õigusjärglasena ühendatud väejuhatuse ja kontrolli alla kuuluvad rahvusvahelised stabiliseerimisjõud (EUFOR); EUFOR täidab seoses rahukokkuleppe lisade 1-A ja 2 rakendamisega oma missiooni koostöös kohapealse NATO peakorteriga kooskõlas NATO ja ELi vahelise kokkulepetega, mille nad edastasid julgeolekunõukogule, millega tunnustatakse, et EUFORil on vastavalt rahukokkuleppe sõjalistele aspektidele peamine roll rahu püsivaks muutmisel. ÜRO Julgeolekunõukogu nõustus samuti, et rahukokkulepet ja julgeolekunõukogu varasemate asjakohaste resolutsioonide sätteid kohaldatakse nii EUFORi kui NATO relvajõudude suhtes, nii nagu neid on kohaldatud SFORi suhtes, ning et seetõttu rahukokkuleppes, eelkõige lisas 1 A ja selle liidetes, ning asjakohastes resolutsioonides sisalduvaid viiteid IFORile ja/või SFORile, NATOle ja NACile loetakse vajadusel kohaldatavaks vastavalt NATO relvajõudude, EUFORi, Euroopa Liidu ning poliitika- ja julgeolekukomitee ja Euroopa Liidu Nõukogu suhtes.
            
         
               (3)
            
            
               Taani on Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli artikli 6 kohaselt teatanud, et ei osale liidu kaitsepoliitilise tähendusega otsuste ja meetmete väljatöötamises ega rakendamises. Taani ei osale operatsiooni rahastamises.
            
         
               (4)
            
            
               Kopenhaagenis toimunud Euroopa Ülemkogul võeti 12. ja 13. detsembril 2002 vastu deklaratsioon, milles sätestatakse, et “Berlin Plus” kokkuleppeid ja nende rakendamist kohaldatakse üksnes nende ELi liikmesriikide suhtes, kes on kas NATO liikmed või programmi “Partnerlus rahu nimel” osalisriigid ning on seega sõlminud NATOga kahepoolsed julgeolekukokkulepped.
            
         ON VASTU VÕTNUD JÄRGMISE OTSUSE:
   Artikkel 1
   Euroopa Liidu sõjaline operatsioon Bosnias ja Hertsegoviinas, ALTHEA, käivitub 2. detsembril 2004.
   Artikkel 2
   ELi operatsiooni ülemat volitakse käesolevaga viivitamatult andma aktiveerimiskäsku (ACTORD), et paigutada väed enne nende sõjategevuse piirkonda saabumisele järgnevat volituste üleandmist, ning alustama ülesande täitmist 2. detsembril 2004.
   Artikkel 3
   Ilma et see piiraks nõukogu ühismeetme 2004/570/ÜVJP artikli 17 kohaldamist, jääb see otsus jõusse kuni nõukogu otsustab sõjalise operatsiooni Bosnias ja Hertsegoviinas lõpetada.
   Artikkel 4
   Käesolev otsus jõustub selle vastuvõtmise päeval.
   Artikkel 5
   Käesolev otsus avaldatakse Euroopa Liidu Teatajas.
   
      Brüssel, 25. november 2004
      
         
            Nõukogu nimel
         
         
            eesistuja
         
         L. J. BRINKHORST
         
      
   
   
      (1)  ELT L 252, 28.7.2004, lk 10.